廖行之
代游西湖分韵得香字
永嘉有儒宗，学古源流长。
未施经国手，姑绾祠岳章。
岂惟礼秩重，正遣文教昌。
从游者谁子，秀异推荆杨。
潜君春秋学，三传可束藏。
君章湘中杰，况有今黄香。
君贤集董帷，幸甚同翶翔。
吾邦一何遇，石鼓分余光。
坐令士气振，闻者皆激昂。
今朝过封胡，三英璨琳琅。
乘兴访萧寺，草草罗酒浆。
吾侪亦纵臾，十驾随飞黄。
亢宗赖季子，未数颜道狂。
读礼不敢过，养晦须名扬。
旁观且袖手，代斲愧不臧。
聊补分韵篇，一笑薰风凉。